Polisie kry pakslae in hof oor vals rassismeklagtesRenate Barnard saam met lt.kol. Annemarie Oosthuizen (Argieffoto) (Foto: Mia Slabbert) Die Suid-Afrikaanse Polisiediens (SAPD) is Dinsdag deur die arbeidshof in Johannesburg beveel om R300 000 aan kolonel Annemarie Oosthuizen te betaal as skadevergoeding vir hul verfoeilike hantering van valse klagtes van rassisme in die werkplek. Dit volg nadat twee lede van die SAPD vir Oosthuizen valslik daarvan beskuldig het dat sy die k-woord gebruik het. Dié twee adjudant-offisiere, Sedisa Tikoe en Chris Mphana, is oneervol uit die SAPD ontslaan. Hulle is ook strafregtelik skuldig bevind en het opgeskorte tronkstraf gekry. “Dit is waarskynlik die duidelikste boodskap nóg dat vals beskuldigings van rassisme – veral in die werkplek – nie geduld word nie. Hierdie bevinding stuur ŉ duidelike boodskap aan werkgewers dat hulle versuim om teen rasboewe in die werkplek op te tree, nie meer geduld sal word nie en ernstige regsgevolge kan inhou,” sê dr. Dirk Hermann, bestuurshoof van Solidariteit. Hierdie saak volg nadat die SAPD in Mei 2021 dissiplinêre stappe ingestel het nadat die betrokke SAPD-lede in die hof skuldig bevind is, waarna Tikoe en Mphana oneervol ontslaan is. Volgens Solidariteit is die SAPD-lede egter nooit aangekla vir die valse bewerings van rassisme nie. Derhalwe het Solidariteit ingevolge artikel 60 van die Wet op Diensbillikheid die SAPD Arbeidshof toe gesleep. Solidariteit voer aan dat hierdie uitspraak weereens bevestig dat lukrake beskuldigings van rassisme (die “raskaart”) waar dit nie geregverdig is nie, nie meer deur ons howe geduld sal word nie. “Vals beskuldigings dat die k-woord gebruik is, word al meer aangewend as wapen om dissiplinêre optrede te ontduik. Alhoewel dit nie tot die SAPD beperk is nie, is daar verskeie soortgelyke sake in die SAPD,” sê Helgard Cronjé, adjunkhoofsekretaris vir die openbare bedryf Solidariteit. “Daar is geen plek vir rassisme in die werkplek nie en hierdie uitspraak bewys nou dat diegene wat hulself daaraan skuldig maak, sowel as werkgewers wat sulke vals beskuldigings ignoreer, albei aan die pen sal ry.”